cid:image001.jpg@01D03C80.B54C6EB0

STRAND KOMMUNE

Kjære foreldre/foresatte ved Jørpeland ungdomsskole

Status og informasjon knyttet til elevenes skolemiljø

Det er viktig for oss at elevene har et trygt og godt skolemiljø og vi har stort fokus på forebyggende arbeid.

Elevundersøkelsen som ble gjennomført i des/jan viser høy trivsel og lite mobbing. Mye er veldig bra! Målet vårt er å være en mobbefri skole. Elevundersøkelsen gir oss også mulighet til å kartlegge situasjonen og sette i gang tiltak i forhold til det som er registrert, men mobbing foregår også i det skjulte og vi er avhengige av at elever og foreldre/foresatte melder fra.

Vi har fått varsel om at det finnes grupper på sosiale medier, opprettet av elever, der det foregår mobbing. Det legges ut filmer og bilder og krenkende kommentarer mot elever og lærere. Vi kjenner også til at elever ved skolen benytter "mobbe-appen" Sarahah. Her kan innlegg publiseres anonymt. Dette skaper mistrivsel og utrygghet blant elevene og påvirker både skoledagen og fritiden deres.

De tilfellene vi kjenner til, har vi tatt tak i, men denne type aktiviteter er vanskelig å oppdage, og dermed også vanskelige å stoppe.

Skolen oppfordrer alle foreldre til å sjekke om deres ungdom har/bruker denne «mobbeappen» eller er medlem i andre grupper der det foregår mobbing. Det anbefales å slette appen og melde fra til politiet dersom deres barn blir mobbet eller krenket på nett.

Vi ber også om at dere melder fra dersom deres ungdom opplever mobbing, eller ikke har det greit på skolen.

Vi registrerer at noen elever bruker mobil i friminutt og timer. Dette er forstyrrende og tar fokuset vekk fra det vi skal holde på med. Vi er spesielt bekymret når vi vet at det kan handle om mobbing og netthets. FAU og elevråd har sammen med skolen bestemt at vi skal være en mobilfri skole, og vi vil fortsette å samle inn de mobilene vi ser i løpet av skoledagen. Vi håper at dere foreldre/foresatte vil snakke med elevene om dette, og på den måten bidra til et bedre skolemiljø.

Vi ønsker dere en fin helg!

Med vennlig hilsen

Kari Heng, rektor tlf 5174 2631

Sveinung Fjelde, avdl. 8. trinn tlf. 5174 2633

Helge Erland, avdl. 9. trinn, tlf. 5174 2634

Ragnhild Nieuwejaar, avdl. 10. trinn, tlf. 5174 2635

Elin Jøssang Spørkel, sosiallærer, tlf. 5174 2636